ꞌKia̱ nga ijye kjòjñò,
ti̱jè‑ni ni̱chjin ꞌkia̱ nga maꞌtsia̱ xomàna̱,
jñà xi̱ta̱ ra kotáꞌyáꞌta‑la̱ Jesús tjíchjàjtoó‑la̱ jè xo̱tjo̱ba̱‑la̱ niꞌya ya̱ ñánda̱ nga kjóxkóya,
nga̱ jñá xi̱ta̱xá‑la̱ xi̱ta̱ judío tsakjón‑la̱;
ꞌkia̱á ijchò jè Jesús nga tsasijnajin masen‑la̱ nga isíkjáya‑la̱,
kitsò‑la̱:
―¡Ta ꞌkoa̱á nda kjòn‑ni!
¡Kataꞌse‑no kjoa̱ꞌnchán!
ꞌKia̱ nga ijye ko̱kitsò‑la̱,
a̱kjòn tsakón‑la̱ tsja ko̱ jè ndi̱si̱n‑la̱.
Jñà xi̱ta̱ ra kotáꞌyáꞌta‑la̱,
taxki̱ tsjaá kiꞌse‑la̱ nga kijtse jè Jesús.
Jesús india ko̱kitsò-isa‑la̱:
―¡Kataꞌse‑no kjoa̱ꞌnchán!
Koni ꞌsín nga isìkasén‑na jè Na̱ꞌìn‑na̱,
ꞌkoa̱á ti̱ꞌsín sikásén‑no.
A̱kjòn iskijnómajin‑la̱ kitsò‑la̱:
―Chjíbé jè Inìma̱ Tsje‑la̱ Nainá.
Jñà xi̱ta̱ ra si̱jchaꞌtà‑la jé‑la̱,
jè Nainá ti̱ꞌkoa̱á si̱hijchaꞌtá‑te‑la̱ jé‑la̱,
tanga jñà xi̱ta̱ ra mì kì si̱jchaꞌtà‑la ra jiòn jè jé‑la̱,
Nainá ti̱ꞌkoa̱á mì kì si̱hijchaꞌta‑la̱ jé‑la̱.
Jñà xi̱ta̱‑la̱ Jesús ra tejò ma‑ni,
jè ra ꞌmì Tomás,
jè ra ti̱ꞌkoa̱á Dídimo tsò‑la̱ [ꞌén ra tsò‑ni:
I̱xtiꞌño̱],
tsìn‑jìn ra jè ꞌkia̱ nga ijchò jè Jesús.
Jñà xi̱ta̱‑la̱ Jesús ra iꞌka tsiꞌkéna̱jmí‑la̱ jè Tomás nga ijyeé kijtse jè Jesús;
kitsò‑la̱:
―Ijyeé kaꞌya‑náji̱n jè Na̱ꞌín‑ná.
Tanga jè Tomás kitsó‑ní:
―Tsa mì kì skee̱ jñà tsja ya̱ ñánda̱ nga iskíꞌxa̱ jñà xo nga ma kjohíꞌsee̱n na̱jmá‑ndsa̱ ko̱ ya̱ ndi̱si̱n‑la̱ ñánda̱ nga itjáꞌxa̱kjá,
mì kì ko̱kjiín‑na.
Nga ijye kjomà jin ni̱chjin,
jñà xi̱ta̱ ra kotáꞌyáꞌta‑la̱ Jesús india kjóxkóya‑ni ko̱ ya̱á tíjna jè Tomás ꞌkia̱.
Ni̱ꞌsín tjíchjàjto‑la̱ jè xo̱tjo̱ba̱ niꞌya,
ya̱á ijchò Jesús nga tsasijnajin masen‑la̱;
kitsò‑la̱:
―¡Kataꞌse‑no kjoa̱ꞌnchán!
A̱kjòn kitsò‑la̱ jè Tomás:
―Jchi̱niꞌsin na̱jmá‑ndsi̱i i̱jndíi̱ ko̱ chítsijen‑la̱ jñà ndsa̱;
nchrabáki̱i ndsi̱i ko̱ jchi̱niꞌsin ya̱ ndi̱si̱n‑na̱.
Kì tà chjàn ko̱ꞌsín mì kì makjiín‑li,
katakjiín‑li.
ꞌKia̱á kiìchja̱ jè Tomás nga kitsò‑la̱:
―Ji̱ Na̱ꞌìn,
ji̱‑ní ra tijna ítjòn‑náa̱ ko̱ ji̱‑ní Nainá‑na̱.
Jesús kitsó‑la̱:
―Ji̱ Tomás,
kií makjiín‑li nga kaꞌya‑ná.
¡Mé ta̱ nda‑la̱ jñà xi̱ta̱ ra makjiín‑la̱ ni̱ꞌsín mì kì bexkon‑na!
Taxki̱ kjín kjoa̱xkón ra nda tjín kiꞌsìn‑isa Jesús ya̱ ngixko̱n xi̱ta̱ ra kotáꞌyáꞌta‑la̱ ra mì kì tjíꞌta ya̱ xa̱jo̱n ra̱kìi̱.
Tanga jñà ꞌén kìi̱,
kií xá isinda‑ni mé‑ni nga ko̱kjiín‑najiòn nga jè Jesús ra Cristo,
[jè ra xá inikasén‑ni] ra Iꞌndí‑la̱ Nainá ko̱ mé‑ni nga ꞌkia̱ nga ko̱kjiín‑najiòn ꞌse̱é‑no jè kjo̱binachon ra a̱ꞌta ꞌtse̱.